鄭漕生辰代幾先作
作者：仲并
朝代：宋

paragraphs: 至公無轍跡，萬變歸諸正。
誰云學則然，要在成以性。
我公鍾間氣，異稟剛且勁。
一毫不容私，心境自澄映。
超然是非表，燭物眼常浄。
還將溟渤量，一了百川競。
由來仁者壽，茲理天所命。
欲知椿齡永，視此寬平政。
桂華弄小春，晚香適再盛。
年年幾望月，影泛杯中聖。
尚書心如水，遠裔有餘慶。
何以繼清風，家聲南北鄭。